La Bibia piemontèisa/Testament Vej/Numeri/Numeri 34


Ij nùmer

34

Ij confin ëd Canan 

Nosgnor a l’ha ‘ncora parlaje a Mosè. A l’ha dije: “Daje coste istrussion a j’Israelita: ‘Adess i ‘ntrereve ant ël pais ëd Canan. Sto-sì a l’é ‘l teritori ch’iv toca an ardità, e costi-sì a son ij sò confin: Vòst confin meridional a ancaminerà dal desert ëd Sin, davzin a Edom; parèj che ij vòstri finagi dël sud a partiran da lë stremità dël Mar Mòrt, a levant; costa frontiera a virerà a mesdì dla Montà dlë Scorpion, a passerà për Sin e a së slargherà ant ël meridion ëd Cades-Barnea; peui a proseguirà 'nvers Casar-Adar e a passerà për Asmon. Da Asmon la frontiera a virerà fin-a 'l torent d'Egit e a finirà al mar. Vòstri finagi a ponent a saran ël Gran Mar cola-lì a sarà vòstra frontiera ossidental. Vòstra frontiera dël nòrd a sarà costa: an partend dal Gran Mar, i tirereve na riga fin-a a la montagna d'Hor; dal mont Hor, i trassereve an diression d'Amat e l'ëstremità dla frontiera a sarà Zedad; ij finagi a andran anans fin-a Zifron e a finiran a Casar-Enan: costa vòstra frontiera 'd tramontan-a. I tirereve vòstra frontiera oriental da Casar-Enan a Sefam; ij finagi peui a caleran da Sefam anvers ëd Ribla, a levant d'Ain; peui la frontiera a calerà ancora e a së slargherà arlongh ël mar ëd Galilea a est. Peui la frontiera andrà giù anvers ël Giordan e a finirà ant ël Mar Mòrt. Costì a sarà vòst pais con soe frontiere tut d'antorn”.

Neuve istrussion për la spartission dël pais 

Mosè a l'ha comunicaje tut sòn a j'Israelita. A l’ha dije: "Cost a l'é 'l pais ch’i na fareve la spartission a sòrt e che Nosgnor a l'ha comandà 'd deje a neuv tribù e mesa: da già che la tribù dij fieuj ëd Ruben, conform ai casà dj'antich, cola dij Gadita, scond ij casà dij cè, e metà dla tribù 'd Manasse a l'han già arseivù soa porsion. Ij possediment ëd coste doe tribù e dla metà dla tribù ‘d Manasse, as treuvo dë 'dnans a Gérico, a levant, an sla riva oriental dël Giordan”.

Lista dj’ancaricà ‘d fé la spartission 

Nosgnor a l’ha parlà ‘ncora a Mosè. A l’ha dije: “Costi-sì a son ij nòm dj'òm ch’a faran la spartission dël pais an tra 'd vojàutri: Eleasar sacerdòt e Giosué, fieul ëd Nun. Për giuteje an ëst’ancombensa, pijé ‘n cap për minca tribù. Costi-sì a son ij sò nòm: Për la tribù ëd Giuda, Caleb fieul ëd Iefune. Për la tribù dij fieuj ëd Simeon: Samuel fieul d'Amiud. Për la tribù 'd Beniamin: Elidad ben Chislon. Për la tribù dij fieuj 'd Dan, ël cap Buchi fieul ëd Iogli. Për ij fieuj ëd Giusep, për la tribù dij fieuj ed Manasse: cap Aniel fieul d'Efod; për la tribù dij fieuj d'Efraim: cap Chemuel fieul ëd Siftan. Për la tribù dij fieuj 'd Zabulon: cap Elisafan ben Parnach. Për la tribù dij fieuj d'Issacar: cap Paltiel fieul d'Asan. Për la tribù dij fieuj d'Aser: cap Achiud fieul ëd Selomi. Për la tribù dij fieuj ëd Neftali: cap Pedael fieul d'Amiud”. Costi a son coj che da Nosgnor a l'han avù l'ancàrich ëd fé la spartission dij possediment dël pais ëd Canan an tra j'Israelita.

Nòte 

Bibia
Testament Vej
Numeri